Source: http://scripta.kotus.fi/visk/sisallys.php?p=116
Timestamp: 2020-08-15 09:09:01+00:00
Document Index: 4623000

Matched Legal Cases: ['§ 116', '§ 116', '§ 113', '§ 48', '§ 24', '§ 48']

VISK - § 116 Konditionaalin muodostus ja vartalonvaihtelut
SISÄLLYS > SANAT > Taivutus > Verbintaivutus > Tempukset ja modukset > Modukset > Konditionaali > § 116 Konditionaalin muodostus ja vartalonvaihtelut
Konditionaalin tunnus ‑isi- liittyy verbin (vahvaan) vokaalivartaloon: ker-to‑isi, anta-isi, hyppä-isi, totea-isi. Samoin kuin imperfektin i:n edellä (» § 113), konditionaalin tunnuksen edellä vartalon loppu-e puuttuu (a), i sulautuu tunnuksen i:hin (b) ja yksitavuisten vartaloiden pitkän vokaaliaineksen sijalla on lyhyt vokaali (c) (» § 48, 51 – 52).
luke- : luk-isi | teke- : tek-isi | opiskele- : opiskel-isi | nouse- : nous-isi | valitse- : valits-isi | vanhene- : vanhen-isi
tupakoi- : tupakoisi | ui- : uisi
saa- : sa-isi | vie- : ve-isi | tuo- : to-isi
Toisin kuin imperfektin i, konditionaalin tunnus ei kuitenkaan aiheuta äännevaihtelua A-vartaloisissa verbeissä: osta-a : osta-isi : ost-i, näyttä-ä : näyttä-isi : näytt-i, ymmärtä-ä : ymmärtä-isi : ymmärsi, kasva-a : kasva-isi : kasvo-i. Puhutussa kielessä konditionaalin isi-tunnuksesta voi jäädä pois sananloppuinen tai liitepartikkelin etinen i, jolloin yksikön 3. persoonan muoto on is-päätteinen: meniskö se sinne (p). Tunnuksen alku-i taas voi jäädä pois kertoa-taivutustyypin verbeissä vokaalin jäljessä; yksikön 3. persoonan muodossa on tällöin tunnuksena pelkkä -s (anta-s); muissa persoonissa jälkimmäinen i säilyy (anta-si-n) (» § 24).
jos Sini tietäs (p) | jos se ny sattus soittaa (p) | olisko parempi että esimerkiks sä soittasit tänne päin tai mä yrittäsin, soittaa sinne päi – – (p)
Supistumaverbeissä isi-tunnuksen vaikutukset ovat kahtalaiset. Jos vartalon lopussa on kaksi eri vokaalia, konditionaalin tunnus liittyy niiden jälkeen aiheuttamatta äännevaihtelua (e). Vartalonloppuisen pitkän vokaalin sijasta on lyhyt vokaali tunnuksen edellä (f).
tarjota : tarjoa- : tarjoa-isi | haljeta : halkea- : halkea-isi | heretä : herkeä- : herkeä-isi | haluta : halua- : halua-isi | älytä : älyä- : älyä-isi | hävitä : häviä- : häviä-isi
hypätä : hyppää- : hyppä-isi | maata : makaa- : maka-isi | hylätä : hylkää- : hylkä-isi
Puhutussa kielessä konditionaalin tunnus voi liittyä supistumaverbin lyhenneeseen O‑, U‑ tai e-loppuiseen vartaloon (» § 48):
joka jätkältä irtois sellanen viiskymppiä (k) | haluisit sä mieluummin mennä sunnuntaina ku illala (p) | Alta mennään vaikka niskat katkeis. (E)
Passiivimuodoissa konditionaalin tunnus liittyy passiivivartaloon, jonka tunnus on vahva-asteinen: puhu-tta-isi‑, anne-tta-isi‑, syö-tä-isi‑, tul-ta-isi‑, hypä=t=tä-isi‑, vali=t=ta-isi-. Puhutussa kielessä passiivin konditionaalimuoto on samanasuinen myönteisenä ja kielteisenä, esim. (ei) tulta(i)s: Niin jos me tavattais siinä niin oisko puol seitsemä (p); Miks ei mentäs naimisiin? (E).